На основу члана 38. став 2. Закона о јавним предузећима („Службени гласник РС“, број 15/16), члана 3. до 5. Одлуке о начину и поступку именовања директора јавних предузећа чији је оснивач град Лозница (,,Службени лист града Лознице“, број 21/16), члана 40. и 84. Статута града Лознице (,,Службени лист града Лознице“, број 8/14 – пречишћен текст), Скупштина града Лознице на седници оджаној 2. марта 2016. године, донела је:

**О Д Л У К У**

**О СПРОВОЂЕЊУ ЈАВНОГ КОНКУРСА ЗА ИЗБОР ДИРЕКТОРА**

**ЈАВНИХ ПРЕДУЗЕЋА ЧИЈИ ЈЕ ОСНИВАЧ ГРАД ЛОЗНИЦА**

1. Покреће се поступак избора директора јавних предузећа, спровођењем јавног конкурса за следећа јавна предузећа:
	1. **Комунaлно јавно предузеће ,,Наш дом“ Лозница**, улица Булевар Доситеја Обрадовића број 6, Лозница
	2. **Јавно комунално предузеће ,,Паркинг сервис“ Лозница**, улица Булевар Доситеја Обрадовића број 6, Лозница
	3. **Јавно предузеће за управљање планирање и пројектовање ,,Лозница развој“ Лозница**,улица Георгија Јакшића број 3, Лозница.
2. Поступак из тачке 1. ове одлуке спровешће Комисија за спровођење јавног конкурса за избор директора јавних предузећа, у складу са Законом о јавним предузећима (,,Службени гласник РС“, број 15/16), Уредбом о мерилима за именовање директора јавног предузећа (,,Службени гласник РС“, број 65/2016) и Одлуком о начину и поступку именовања директора јавних предузећа чији је оснивач град Лозница (,,Службени лист града Лознице“, број 21/16).
3. Оглас о јавном конкурсу за избор директора јавних предузећа Градско веће града Лознице доставља и саставни је део ове одлуке.
4. Оглас о јавном конкурсу за избор директора јавних предузећа Комисија ће објавити у ,,Службеном гласнику РС“, најмање једним дневним новинама које се дистрибуирају на целој територији Републике Србије и на интернет страници града Лознице у року од 8 дана од дана доношења ове одлуке.

 Изузетно од става 1. оглас о јавном конкурсу за избор директора Јавног предузећа за управљање планирање и пројектовање ,,Лозница развој“ Лозница, Комисија ће објавити у року од 8 дана од дана регистрације статусне промене припајања у регистру привредних друштава код Агенције за привредне регистре.

1. Ова одлука ступа на снагу наредног дана од дана доношења и биће објављена у ,,Службеном листу града Лознице“.

**СКУПШТИНА ГРАДА ЛОЗНИЦЕ**

**Број: 06-10/17-9-14**

**Датум: 2. март 2017. године**

**Л о з н и ц а**

**ПРЕДСЕДНИК**

**СКУПШТИНЕ ГРАДА**

**Милена Манојловић Кнежевић**

**O б р а з л о ж е њ е**

Правни основ за доношење Одлуке о спровођењу јавног конкурса за избор директора јавних предузећа чији је оснивач град Лозница (у даљем тексту: Одлука) садржан је у члану 38. став 2. Закона о јавним предузећима (,,Службени гласник РС“, број 15/16), којим је утврђено да одлуку о спровођењу јавног конкурса за избор директора јавног предузећа чији је оснивач јединица локалне самоуправе доноси орган јединице локалне самоуправе надлежан за именовање директора јавног предузећа, на предлог надлежног органа јединице локалне самоуправе.

Чланом 40. став 1. тачка 10. Статута града Лознице утврђено је да Скупштина града именује директоре јавних предузећа чији је оснивач, а чланом 4. Одлуке о начину и поступку именовања директора јавних предузећа чији је оснивач град Лозница, утврђено је да се ова одлука доноси на предлог Градског већа, које уз предлог Одлуке о спровођењу јавног конкурса доставља и оглас о јавном конкурсу.

Како су вршиоци дужности директора наведених јавних предузећа из тачке 1. ове одлуке именовани 24.6.2016. године а како мандат вршиоца дужности директора не може бити дужи од једне године, то је неопходно благовремено спровести поступак именовања директора који се у складу са чланом 30. Закона о јавним предузећима, именују након спроведеног јавног конкурса.

У циљу повећања ефикасности у управљању, пословању, смањењу трошкова пословања, повећања економичности и унапређења корпоративног управљања, сходно Закону о јавним предузећима (,,Службени гласник РС“ број 15/16), Скупштина града Лознице сповела је статусне промене организовањем једног правног субјекта - Јавно предузеће за управљање, планирање и пројектовање ,,Лозница развој“ Лозница, чиме ће Јавно предузеће за изградњу и одржавање стамбеног и пословног простора ,,Лозница“ Лозница, Јавно предузеће ,,Дирекција за управљање и развој Бање Ковиљаче“ Бања Ковиљача и Јавно предузеће Дирекција за развој и урбанистичко планирање „Урбоплан“ Лозница бити припојена Јавном предузећу за управљање грађевинским земљиштем ,,Град“ Лозница, које ће наставити да послује под називом Јавно предузеће за управљање, планирање и пројектовање ,,Лозница развој“ Лозница. Даном уписа Јавног предузећа за управљање, планирање и пројектовање ,,Лозница развој“ Лозница у регистар Агенције за привредне регистре почеће да тече рок од 8 дана да Комисија за спровођење јавног конкурса за избор директора јавних предузећа објави јавни конкурс за избор директора овог предузећа, сходно Одлуци о начину и поступку именовања директора јавних предузећа чији је оснивач град Лозница (,,Службени лист града Лознице“, број 21/16).

 Имајући у виду да Комисија за спровођење јавног конкурса за избор директора јавних предузећа има законски рок од 8 дана од дана доношења ове одлуке да објави оглас о Јавном конкурсу у ,,Службеног гласнику РС“, најмање једним дневним новинама које се дистрибуирају на целој територији Републике Србије као и на интернет страници града Лознице, ова одлука ступа на снагу наредног дана од дана доношења.